ກອງປະຊຸມຕິດຕາມ ແລະ ຊຸກຍູ້ວຽກງານ 3 ສ້າງ ປະຈຳປີ ແລະ ເຝິກອົບຮົມສ້າງຂີດຄວາມສາມາດໃຫ້ແກ່ ຫົວໜ້າຫ້ອງການສຶກສາທິ ແລະ ກິລາເມືອງ ແລະ ພະນັກງານວິຊາການເມືອງເປົ້າໝາຍ 3 ສ້າງ ກ່ຽວກັບວຽກງານເຜີຍແຜ່ຂໍ້ມູນຂ່າວສານ ແລະ ການນຳໃຊ້ໄອຊີທີ ເປັນເຄື່ອງມືເຂົ້າໃນການຄຸ້ມຄອງ-ບໍລິຫານຂະແໜງການແບບເອເລັກໂຕຣນິກທີ່ທັນສະໄໝ ໄດ້ເປີດຂຶ້ນຢ່າງເປັນທາງການໃນຕອນເຊົ້າຂອງວັນທີ 27 ກໍລະກົດ ຜ່ານມາ ທີ່ຫ້ອງປະຊຸມສູນໄອຊີທີ ພະແນກສຶກສາທິການ ແລະ ກິລາ ແຂວງບໍລິຄຳໄຊ,ໂດຍພາຍໃຕ້ການເປັນປະທານຮ່ວມຂອງທ່ານ ຮສ.ປອ ສີສະໝອນ ສິດທິຣາດວົງສາ ຫົວໜ້າຫ້ອງການກະຊວງສຶກສາທິການ ແລະ ກິລາ ທັງເປັນຫົວໜ້າກອງເລຂາວຽກງານ 3 ສ້າງ ແລະ ທ່ານ ຄໍາສີ ຍົມມະລາດ ຫົວໜ້າພະແນກສຶກສາທິການ ແລະ ກິລາແຂວງບໍລິຄຳໄຊ, ມີ ທ່ານ ວິມົນ ສີສຸວະ ຮອງຫົວໜ້າກົມການເງິນ ກະຊວງ ສສກ, ທ່ານ ຮສ.ປອ ສົມກຽດ ພະສີ ຜູ້ອຳນວຍການສູນໄອຊີທີ ກະຊວງ ສສກ, ທ່ານ ສຸກສາຄອນ ສີປະເສີດ ຜູ້ອຳນວຍການສູນໂຄສະນາຂ່າວສານການສຶກສາ ແລະ ກິລາ ກະຊວງ ສສກ, ພ້ອມດ້ວຍຫົວໜ້າ-ຮອງຫົວໜ້າພະແນກສຶກສາທິການ ແລະ ກິລາ ນະຄອນຫຼວງວຽງຈັນ, ບໍລິຄຳໄຊ, ວຽງຈັນ,ໄຊສົມບູນ, ຊຽງຂວາງ ແລະ ຫົວພັນ, ຫົວໜ້າ-ຮອງຫົວໜ້າຫ້ອງການສຶກສາທິການ ແລະ ກິລາເມືອງ ເຮັດທົດລອງ 3 ສ້າງ, ວິຊາການຂັ້ນກະຊວງ ແລະ ວິຊາການເມືອງ 3 ສ້າງ ເຂົ້າຮ່ວມ.
ໂອກາດນີ້, ທ່ານ ຮສ.ປອ ສີສະໝອນ ສິດທິຣາດວົງ ໄດ້ຍົກໃຫ້ເຫັນກ່ຽວກັບການຈັດຕັ້ງປະຕິບັດວຽກງານ 3 ສ້າງ ໂດຍເນັ້ນໃສ່ 4 ເນື້ອໃນຄື:ຕ້ອງສ້າງອໍານາດການປົກຄອງທີ່ເຂັ້ມແຂງ, ມີລະບົບການປ້ອງກັນຊາດ ແລະ ປ້ອງກັນຄວາມສະຫງົບທີ່ເຂັ້ມແຂງ, ດ້ານເສດຖະກິດເຂັ້ມແຂງ ແລະ ວຽກງານວັດທະນະທໍາ-ສັງຄົມ ກໍ່ຄືວຽກງານສຶກສາ-ກິລາ ກໍ່ຕ້ອງມີຄວາມເຂັ້ມແຂງ. ພ້ອມດຽວກັນນີ້, ທ່ານຍັງໄດ້ຮຽກຮ້ອງໄດ້ຄະນະຮັບຜິດຊອບວຽກງານດັ່ງກ່າວ ຕ້ອງເຂົ້າໃຈເປົ້າໝາຍຕົ້ນຕໍ່ຂອງວຽກງານ 3 ສ້າງນີ້ໃຫ້ເລິກເຊິ່ງ ເພື່ອຈະໄດ້ຈັດຕັ້ງປະຕິບັດວຽກງານໃຫ້ຖືກຕ້ອງ ແລະ ມີຄຸນະພາບສູງ.
ທ່ານ ພູວົງ ອະໄພ ຮອງອຳນວຍການ ສູນໄອຊີທີ ກະຊວງສຶກສາທິການ ແລະ ກິລາ ໄດ້ຜ່ານບົດສະຫຼຸບການຈັດຕັ້ງປະຕິບັດວຽກງານ 3 ສ້າງ ປະຈໍາປີຂອງຂະແໜງການສຶກສາ ແລະ ກິລາ ແລະ ແຜນການເຄື່ອນໄຫວໃນຕໍ່ໜ້າ, ໂດຍໄດ້ຍົກໃຫ້ເຫັນຜົນສຳເລັດບາງດ້ານ ເປັນຕົ້ນແມ່ນ ດ້ານນິຕິກຳ ໄດ້ປັບປຸງບັນດານິຕິກຳຕ່າງໆທີ່ໄດ້ວາງໄວ້ແລ້ວ ເຊັ່ນ: ກົດໝາຍການສຶກສາ, ພ້ອມນັ້ນ ກໍ່ໄດ້ສຳເລັດການສ້າງບັນດານິຕິກຳທີ່ສຳຄັນທີ່ຕິດພັນກັບແຜນປະຕິຮູບລະບົບການສຶກສາແຫ່ງຊາດ ໄລຍະ II, ດ້ານການຈັດຕັ້ງປະຕິບັດ ເປັນຕົ້ນແມ່ນການລົງຊຸກຍູ້ ແລະ ຕິດຕາມ ແລະ ດ້ານອື່ນໆ. ຜ່ານການຈັດຕັ້ງປະຕິບັດວຽກງານ 3 ສ້າງໄນໄລຍະຜ່ານມາ ສາມາດຖອດຖອນເປັນບົດຮຽນໄດ້ຫຼາຍດ້ານ ເປັນຕົ້ນແມ່ນ ການລົງຕິດຕາມ ແລະ ຊີ້ນຳການຈັດຕັ້ງປະຕິບັດຂັ້ນສູນກາງ ກໍ່ຄືຂັ້ນແຂວງ ຍັງບໍ່ທັນໄດ້ເຮັດຢ່າງເລິກເຊີ່ງເຖິງຖອງ ຍ້ອນບັນຫາບຸຄະລາກອນ ແລະ ງົບປະມານ, ວຽກງານ 3 ສ້າງ ເປັນຍຸດທະສາດໃໝ່ ເຖິງແມ່ນວ່າມີການຈັດຕັ້ງປະຕິບັດມາແລ້ວ 3 ປີ ແຕ່ຄວາມເຂົ້າໃຈວຽກງານ 3 ສ້າງຍັງບໍ່ທັນເລິກເຊິ່ງ ແລະ ຍັງລັງເລຢູ່ ໂດຍສະເພາະດ້ານການນຳໃຊ້ງົບປະມານ, ພ້ອມນີ້ຫຼາຍພາກສ່ວນ ກໍ່ຍັງສົງໃສວ່າການເຮັດທົດລອງ 3 ສ້າງນີ້ ຈະໄດ້ຜົນບໍ່? ຈຶ່ງເຮັດໃຫ້ການປະຕິບັດບໍ່ທັນເລິກເຊິ່ງເຖິງຖອງເທື່ອ, ຍ້ອນການມອບວຽກຂອງຂັ້ນສູນກາງໃຫ້ທ້ອງຖິ່ນຮາກຖານຍັງບໍ່ທັນຂາດຕົວ ແລະ ຈະແຈ້ງ ເຮັດໃຫ້ການຈັດຕັ້ງປະຕິບັດຂັ້ນເມືອງ ແລະ ບ້ານ ຍັງອີງໃສ່ສູນກາງ, ການສ້າງແຜນຍັງບໍ່ທັນເປັນເອກະພາບກັນ ແລະ ອີງໃສ່ຈຸດພິເສດ ແລະ ຄວາມຕ້ອງການສະເພາະຂອງແຕ່ລະແຂວງ ສ່ວນໃຫຍ່ຍັງເນັ້ນໜັກການລົງທຶນໃສ່ການກໍ່ສ້າງພື້ນຖານໂຄງລ່າງ, ແຜນຄວາມຕ້ອງການຂອງແຂວງ ຍັງມີລັກສະນະລວມໆ. ນອກຈາກນີ້,ງົບປະມານທີ່ຂຶ້ນໄວ້ນຳແຂວງ ກໍ່ບໍ່ໄດ້ສຸມໃສ່ເມືອງ ແລະ ບ້ານເປົ້າໝາຍ 3 ສ້າງເທົ່ານັ້ນ, ແຜນຄວາມຕ້ອງການຍັງບໍ່ທັນໄປຕາມແຜນປະຕິຮູບລະບົບການສຶກສາແຫ່ງຊາດທີ່ແທ້ຈິງ, ບໍ່ທັນໄປຕາມ 5 ຫຼັກມູນຂອງການສຶກສາ ແລະ ບໍ່ທັນສາມາດສ້າງແຜນທີ່ຈະເປັນຈຸດສຸມຕາມທິດ 3 ສ້າງໄດ້.
ພ້ອມກັນນີ້, ຜູ້ແທນກອງປະຊຸມຍັງໄດ້ສຸມທຸກສະຕິປັນຍາເຂົ້າໃນການປະກອບຄຳເຫັນໃສ່ບົດສະຫຼຸບໃນການຈັດຕັ້ງປະຕິບັດວຽກງານໃນໄລຍະຜ່ານມາ ດ້ວຍຄວາມຮັບຜິດຊອບສູງ ແລະ ໃນຜູ້ແທນກອງປະຊຸມທັງໝົດໄດ້ເດີນທາງໄປຢ້ຽມຢາມໂຮງຮຽນບ້ານເປົ້າໝາຍ 3 ສ້າງຂອງແຂວງບໍລິຄຳໄຊ ຄື: ປະຖົມ ແລະ ມັດທະຍົມສມບູນບໍລິຄັນ.
ນອກຈາກນີ້, ໃນກອງປະຊຸມດັ່ງກ່າວ, ຍັງໄດ້ຮັບຟັງການສະຫຼຸບລາຍງານການຈັດຕັ້ງປະຕິບັດວຽກງານ 3 ສ້າງ ແລະ ລາຍງານສະພາບໃນການຈັດຕັ້ງປະຕິບັດ 3 ຂໍ້ແຂງຂັນ ໃນປີຜ່ານມາ ແລະ ທິດທາງແຜນການໃນປີຕໍ່ໜ້າພາຍໃນແຂວງບໍລິຄຳໄຊ, ຫົວພັນ, ຊຽງຂວາງ, ໄຊສົມບູນ, ວຽງຈັນ ແລະ ນະຄອນຫຼວງວຽງຈັນ. ຈາກນັ້ນໄດ້ຮັບຟັງການເຜີຍແຜ່ຍຸດທະສາດ ວ່າດ້ວຍຂໍ້ມູນຂ່າວສານຂອງກະຊວງສຶກສາທິການ ແລະ ກິລາ, ເຜີຍແຜ່ດຳລັດ ວ່າດ້ວຍການຄຸ້ມຄອງ ແລະ ນຳໃຊ້ອິນເຕີເນັດຂອງ ສປປ ລາວ ສະບັບເລກທີ 164/ລບ,ລົງວັນທີ 21 ມີນາ 2012, ເຜີຍແຜ່ດຳລັດ ວ່າດ້ວຍການຄຸ້ມຄອງຂໍ້ມູນຂ່າວສານຜ່ານອິນເຕີເນັດ ສະບັບເລກທີ 327/ລບ, ລົງວັນທີ 16 ກັນຍາ 2014 ແລະ ການພັດທະນາ ແລະ ການຄຸ້ມຄອງວຽກງານໄອຊີທີ ສຳລັບຂະແໜງການສຶກສາ ແລະ ກິລາ ພ້ອມດ້ວຍທິດທາງໃນຕໍ່ໜ້າ, ເຜີຍແຜ່ກົດໝາຍ ແລະ ຈັນຍາບັນຂອງຊື່ມວນຊົນ, ເຜີຍແຜ່ນິຕິກຳ ແລະ ແນະນຳວິທີການຈັດຕັ້ງປະຕິບັດເງິນບໍລິຫານໂຮງຮຽນ.
ຂະນະດຽວກັນນີ້, ໃນກອງປະຊຸມຍັງໄດ້ຮັບການເຝິກອົບຮົມວຽກງານກ່ຽວກັບພື້ນຖານການຂຽນບົດ-ຂຽນຂ່າວ ແລະ ການຊອກຫາຂໍ້ມູນຂ່າວ, ເຝິກຫັດຂຽນຂ່າວຕົວຈິງ ແລະ ແລກປ່ຽນບົດຮຽນ, ເຕັກນິກການຖ່າຍພາບນິ້ງ ແລະ ພາບເຄື່ອນໄຫວ ແລະ ເຝິກປະຕິບັດຂຽນຂ່າວຕົວຈິງ ໃນການອອກໜັງສືພິມ ແລະ ໂທລະພາບ, ເຝິກອົບຮົມກ່ຽວກັບ Advance Microsoft office (Microsoft Word, Microsoft Excel, Microsoft Powerpoint presentation), Internet Explorer, Powerpoint presentation ແລະ Basic Computer Maintenance ພ້ອມດ້ວຍພາກປະຕິບັດຕົວຈິງກ່ຽວກັບການນຳໃຊ້ໄອຊີທີເຂົ້າໃນວຽກງານບໍລິຫານປະຈຳວັນ.
(ໂດຍ ແຄມທົ່ງນໍ້າງຽບ)